केरल में पहली बार सामने आए एक दिन में Coronavirus के 10,000 से ज्यादा मामले
केरल में बुधवार को कोरोना वायरस के एक दिन में सबसे ज्यादा 10,000 से अधिक मामले आए। इसके बाद पुष्ट मामले 2,51,405 हो गए हैं। राज्य सरकार ने बताया कि 22 और संक्रमितों की मौत के बाद मृतक संख्या 906 पहुंच गई है।
तिरुवनंतपुरम: केरल में बुधवार को कोरोना वायरस के एक दिन में सबसे ज्यादा 10,000 से अधिक मामले आए। इसके बाद पुष्ट मामले 2,51,405 हो गए हैं। राज्य सरकार ने बताया कि 22 और संक्रमितों की मौत के बाद मृतक संख्या 906 पहुंच गई है। स्वास्थ्य मंत्री केके शैलजा ने एक विज्ञप्ति में बताया है कि बीते 24 घंटे में 73,816 नमूनों की जांच की गई थी और 10,606 नमूनों में संक्रमण मिला है। राज्य के कोझीकोड जिले से 1576, मलप्पुरम जिले से 1350, एर्नाकुल जिले से 1201 और तिरुवनंतपुरम जिले से 1,182 मामले आए हैं, जबकि पांच जिलों में 500 अधिक मामले आए हैं।वहीं केरल के ऊर्जा मंत्री एम एम मणि के कोरोना वायरस से संक्रमित होने की पुष्टि हुई। वह कोविड-19 की चपेट में आने वाले राज्य के चौथे मंत्री हैं। मणि (75) ने फेसबुक पर खुद के संक्रमित होने की जानकारी दी और बताया कि वह यहां सरकारी मेडिकल कॉलेज अस्पताल में भर्ती हैं। मणि ने उन सभी लोगों से जांच कराने और सतर्क रहने की गुजारिश की जो पिछले कुछ दिनों के दौरान उनसे मिले थे। इससे पहले वित्त मंत्री थॉमस इसाक, उद्योग मंत्री ईपी जयराजन और कृषि मंत्री वीएस सुनील कुमार भी कोरोना वायरस से संक्रमित हो चुके हैं। हालांकि ये तीनों मंत्री अब ठीक हो गए हैं।